Klara se notaboek-inskrywings werp glo lig op gebeure | Maroela Media
Klara se notaboek-inskrywings werp glo lig op gebeure
Klara Göttert se ouers is stadigaan besig om stukkies inligting bymekaar te pas om die gebeure wat tot haar vermoedelike selfmoord gelei het, te bepaal.
Die 14-jarige Klara se liggaam is Dinsdagaand ná 'n lang soektog by die Northgate-winkelsentrum naby Fourways gevind. Sy het glo van die boonste verdieping na haar dood gespring.
Liesl, Klara se ma, het Donderdag aan Maroela Media gesê die polisie oorweeg alle opsies in hul geregtelike doodsondersoek, maar daar is in hierdie stadium geen bewyse wat daarop dui dat daar vuilspel by Klara se dood betrokke was nie. "Natuurlik moet 'n mens alle moontlikhede in ag neem en daarom deel ons alle inligting wat ons kry met die polisie sodat dit deel kan vorm van hul ondersoek. Maar in hierdie stadium is daar niks wat daarop dui dat daar enige vuilspel betrokke was nie," het sy gesê.
Liesl het gesê sedert Klara se dood het baie mense haar en haar man gekontak met inligting wat moontlik lig op die ondersoek kan werp. Daar is glo bewerings dat dwelms aan die kinders by die ysskaatsbaan by Northgate-winkelsentrum gegee word, maar geen bewyse is al gevind om die geloofwaardigheid van die stellings te bepaal nie.
"'n Duitser het my gebel om te sê dat Klara hom by George Lea-park in Parkmore genader en gevra het vir 'n saamrygeleentheid na die Northgate-winkelsentrum," het Liesl gesê. "Klara het altyd die bus van die skool af geneem na George Lea-park waar sy parkour beoefen het. Sy het Dinsdag nie by die park gebly vir parkour-oefening nie. Ek weet nie hoekom nie. Sy en haar beste vriendin het vasgesit oor iets, weet ek. By die park het sy glo vir die man en sy vrou gejok en gesê haar ouers is in die Kaap en sy het daarom die saamrygeleentheid na die winkelsentrum toe nodig. Hulle het haar daar gaan aflaai."
Volgens Liesl is Klara se notaboek in haar rugsak gevind waarin sy goed geskryf en sketse geteken het wat moontlik met haar selfmoord verbind kan word. "Die boek is by die polisie, so ons het dit nog nie self gehad om te kon sien wat sy daarin geskryf het nie. Maar die polisie het vir ons gedeeltes uit die boek gelees om te sien of dit inpas by die konteks en agtergrond wat ons vir hulle gegee het," het sy gesê.
Ao. Balan Muthan, woordvoerder van die polisie, het bevestig dat 'n geregtelike doodsondersoek geopen is.
Liesl het op haar Facebook-profiel geskryf hoe swaar die gesin kry sedert Klara se dood. Sy het gesê hoewel die ondersteuning wat hulle gekry het oorweldigend is, sal dit steeds nie haar dogter terugbring nie.
"Ek is al van 01:00 af wakker. Klara sou nou in die stort gewees het, besig om popliedjies te sing. Sy sou verby my gestap het met haar handdoek om haar slanke lyfie gedraai. Dit is die tweede oggend wat ek hierdie wêreld sonder my klein dogtertjie moet aandurf," het sy geskryf.
"Ek moet deur hierdie dag kom en deur die dag daarna … begrafnisreëlings, kos, blomme, verslaggewers, familie. Klara se suster kom vanoggend van Duitsland af aan. Haar broer moet vanoggend teruggaan skool toe en sal al die kinders moet sien wat oor niks anders praat nie.
"Ek kyk na al die blomme in die huis, maar ek soek net een blom in my arms. My Klara. My liefste, liefste kosbare Klara.
"Die pyn is ondraaglik. Ek sou my lewe gegee het sodat sy kon leef. Hulle kon my bene en arms geamputeer het, my hart uitgehaal het – ek sou dit alles gee om te kon sien hoe sy 'n vol lewe leef."
Klara se begrafnis word Saterdag om 14:00 vanuit die NG gemeente Aasvoëlkop in Northcliff, Johannesburg, gehou.
Kom ons herinner ons aan al die mooi dinge wat was, en nie wat sou gewees het vir more en oormore nie, vir wat jy nog kon doen om haar by jou te he nie. Dis hard, die lewe is hard, ons treur saam met jou vir nog 'n lewetjie wat in hierdie wrede wereld weggeneem is. Stap saam 'n pad met God elke dag en Hy sal julle hartseer en pyn ligter maak. Sterkte vir julle almal, julle sal in ons gebede opgeneem word. Dank God dat Hy haar vir 14 jaar vir julle geleen het. Klara kyk af… Lees meer »
my hart sink as ek hier lees van 'n moeder se smart oor haar kind … ek kan myself nie indink hoe dit moet voel nie …
ek kan myself nie indink deur watse pyn hierdie moeder en familie moet gaan nie. Weet net dat ons gebede jul wereldwyd dra. Ek is n ouma van vyf tienders en dit kan met enige een gebeur. Baie sterkte en seen deur hierdie moeilike tyd. Mag ons Hemelse Vader julle dra.
My hart huil saam met hierdie Mamma oor haar pragtige meisiekind. Die gemis in jou hart en huis kan deur niks gevul wnie. Mag ons Hemelse Vader julle dag vir dag omring met Sy Liefde en Genade.
Ai my hart bloei vir julle. Mag die Here julle vertroosting gee, sy is nou kommervry langs haar hemelse Vader. Ek weet niks wat enige iemand gaan sê gaan die pyn en verlange wegvat nie. Julle in ons gebede. Liefde